Henrik Øe
Henrik Øe er en dansk jurist. Han blev cand.jur. i 1991 og LL.M. (Master of Laws) i europæisk ret fra Europakollegiet i Brugge i 1993. I årene 1991-1994 uddannede han sig til advokat (bestalling i 1995), og sideløbende hermed underviste han 1991-1993 i forvaltningsret og EU-konkurrenceret ved Aarhus Universitet. I årene 1994-1999 var han referendar ved Retten i Første Instans i Luxembourg, og 1999-2006 var han ansat i Lovafdelingen i Justitsministeriet, først som konsulent i EU- og Menneskeretskontoret og derefter som kontorchef i Formueretskontoret. Derudover var han 1999-2000 anklager ved Statsadvokaten for København mv., og 1999-2001 underviste han i EU-konkurrenceret ved Københavns Universitet. Han var forbrugerombudsmand 2006-2014. Herefter var han konstitueret dommer ved Østre Landsret, indtil han i 2015 tiltrådte som generaladvokat ved EU-Domstolen, et hverv han bestred til 2021. Efterfølgende blev han partner i Gorrissen Federspiel Advokatpartnerselskab.
Henrik Øe er medforfatter til EU-konkurrenceretten (1998) og Forbrugeraftaleloven med kommentarer (2006).